Cigániková, Jana, poslankyňa NR SR (2020-02-20):
Ďakujem pekne za slovo. Ja som kedysi dôchodcov aj chápala, že volia SMER. Rozumela som tomu, že..., keď mi hovorili v uliciach, že však nás nezaujíma, čo bude potom, lebo jednoducho nás zaujíma, čo bude teraz, ako nám teraz viete pomôcť. My máme strašný život a volíme SMER preto, lebo nám aspoň niečo dá, vy nám nedáte nič. Čo mi môžete povedať, čo mi dáte tento rok, budúci rok, ako mi pomôžete? A reči o tom, že boli rozflákané peniaze, že peňazí je málo, že vám môžme pomôcť, ale len trochu, a môžme pomôcť hlavne tým, že to tu upraceme, že, že Igor Matovič bude najväčší pes na korupciu, že SaS-ka donese vyše tisíc riešení, ktoré reálne zmenia váš život, tie paragrafy pomeníme tak, aby zmenili túto krajinu k lepšiemu. No, je to nuda oproti tomu, keď vám tak niekto povie, že dám vám 400 eur, jasné. Je to nuda, ale je to účinnejšie. Ja už dnes dôchodcov až tak nechápem, keď počú..., keď, keď počúvajú toto. Nechápem ich aj preto, lebo SMER za svojho pôsobenia za dvanásť rokov, my sme si dali tú námahu a sme si to zrátali, spísali sme všetky kauzy a skúsili sme naceniť tie, čo sa naceniť dali, a teda rozkradol alebo rozhajdákal nie 5 mld. vašich peňazí, našich peňazí, štátnych peňazí, ale 7 mld. A týchto 7 mld. keby, keby, keby hlavne dôchodci, alebo veľká časť dôchodcov, ktorí aj teraz chodia roztlieskavať SMER, keby nebola bývala volila SMER, tak dnes im môžme dať 4 685 euro každému jednému. Nestalo by sa to, že vám, že vám zasiahneme do dôchodkov tak, aby vám boli vyplácané neskôr a prišli by ste o dva mesačné dôchodky. Nepoužívali by sme vás ako, ako, ako nejaké roztlieskavačky, ospravedlňujem sa, ale je to, pre mňa je to smutné. Sedem miliárd eur – pre tie staršie ročníky – to je 210 882 000 000 slovenských korún. Viete si predstaviť, čo by sme za tieto peniaze všetko mohli mať, čo by ste vy, ľudia za tieto peniaze mohli mať, keby ste neboli bývali volili SMER? Lebo tí ľudia, často sa nám to vyčíta, urobte tam konečne poriadok. Ako?! Veď tí ľudia, čo tu sedia bez – kožená tvár – a chrbtovej kosti rozprávajú tieto veci, veď oni sa sem nedostali násilím. Veď oni sú tu rok čo rok, každé štyri roky znova a znova zvolení vami občanmi Slovenskej republiky. Prečo nepočúvate, že vás okrádajú, že vám všetkým ubližujú? Za tie peniaze, za tých 7 mld. my sme mohli mať 175 nových nemocníc, takých, ako majú v Michalovciach. Úplne nové budovy, nové nemocnice. Za tie peniaze sme mohli hneď zajtra, máme obrovský problém so sestrami, obrovský, bude nám ich v najbližších rokoch chýbať 9-tisíc a kolabuje nám zdravotníctvo na zdravotných sestrách, preto sa oddelenia zatvárajú, preto vaše regionálne nemocnice, keď tam prídete, tie oddelenia maľujú, lebo nemajú sestry. Pretože sestra, keď robí niekde v pokladni nejakého po..., nejakého reťazca, tak zarobí rovnaké peniaze, ako keď sa stará o pacienta, len nemá tú zodpovednosť a nikto jej nenadáva a nebaví sa s ňou jak s handrou. Tak samozrejme, že nám odchádzajú. Sestry nám odchádzajú do iných povolaní, lebo nie sú ohodnotené. Dneska by sme za tie peniaze mohli každej jednej sestre, toto počúvajte, vyplatiť 233 333 eur! Každej jednej, že páči sa, díky za služby. To by bolo viac sestier už možno. Alebo by sme si mohli vybrať, že to dáme na dlhšie, a mohli by sme im k ich platu každý mesiac vyplatiť 19 500 eur celý jeden rok, každej jednej sestre v Slovenskej republike. Keby nebolo bývalo SMER-u, 3 333 najdrahších liekov na svete by sme mohli kúpiť a zachránili by sme detičky, ako je Alexík, Riško, sú, všetci poznáte teraz tú kauzu, že, že štyri detičky na Slovensku zbierajú zúfalo 2 mil. na to, aby tie, aby tie deti sa vedeli vôbec posadiť. My by sme tieto peniaze mali, keby ste nevolili, ako ste volili. Prepáčte mi. Mohli sme za tie peniaze vyše 3 mil. balení lieku Keytruda. Liek Keytruda je ten liek, ktorý nemala Katka, ktorá ako 33-ročná zomrela na rakovinu kvôli tomu, že tu je SMER. (Povedané s plačom.) Ospravedlňujem sa. Že sa necháte takto oklamať. Každému občanovi vrátane kojencov a dôchodcov by sme mohli dať 1 270 eur, 1 270 eur každému jednému. Namiesto toho má každý jeden dlh 8 300 eur. Štvorčlenná rodina mohla mať dnes 5 090 eur, miesto toho vďaka tomu, že tu vládol SMER, má štvorčlenná rodina 33 200 eur dlh. To je 1 mil. slovenských korún. Stojí to za tie dôchodky? Všetky nemocnice, komplet všetky nemocnice by sa mohli odhora dole vybaviť technikou, akú si len predstavíte, ako si, na akú si pomyslíte, prerobiť, rekonštruovať a ešte by ostalo približne 8-tisíc eur každej sestre na každý mesiac jeden rok. Toto všetko len v zdravotníctve a ešte oveľa viac by sa za tie peniaze dalo zvládnuť. Aby ma niekto neobvinil, že zavádzame, lebo veď my už sme si tak zvykli hovoriť, že SMER kradne. Presne o tom hovoril Igor Matovič, hovoril o tom Ondro Dostál, hovoril o tom Boris Kollár. Dvanásť rokov tu je SMER. Pred desiatimi rokmi mal bilbordy s Tomanovou a s Ficom, keď sa ešte zaňho nehanbili, na ktorých bolo napísané 13. dôchodok. Odvtedy boli aj raz sami vo vláde, mohli si to sami, sami si to mohli schváliť. Ani to len nepodali! A keď to podal Boris Kollár dvakrát, nehlasovali za to. Teraz je deväť dní pred voľbami a oni si sem nanosia autobusy dôchodcov, aby im tu ťapkali. Ako však mne ide srdce puknúť, fakt. Dvanásť rokov rozkrádali túto krajinu. Čo ste robili doteraz, prečo ste doteraz nepridali tie rodinné prídavky alebo rodičovský príspevok? Dve eur za dvanásť rokov zdvihli, dve. Zrazu, bum, 25, lebo to je úplná frajerina zobrať peniaze našim deťom, zadlžiť krajinu, takže sme si nemohli dovoliť tie veci, že nám tu zomierajú ľudia, zomierajú nám tu deti, a to je úplná frajerina, zadlžiť túto krajinu ešte viac. Ukradnúť ďalšiu miliardu, povedať, my vám dáme viac, na účet našich detí. Tie peniaze dávno nie sú, pretože oni si ich rozflákali, presne tak. Nakúpili si za to vily a jednoducho to chrapúnsky pokradli. Čo ste robili tých dvanásť rokov? My tu desať rokov na toto upozorňujeme a usvedčujeme vás z vašich zlodejín. Prečo ste nezaviedli zadarmo diaľnice už pred desiatimi rokmi, čo ste robili? Ja vám poviem, čo ste robili tých desať rokov. 12. 11. 2007 vyšiel článok: Štát prišiel o pôdu za miliardu. Išlo o kauzu Slavkov, vďaka, keď vďaka korupčnému správaniu vládneho nominanta v Slovenskom pozemkovom fonde štát pri prevode pozemkov stratil takmer 1,5 mld. korún. Trhová hodnota pozemkov vo Veľkom Slavkove sa odhaduje na poldruha miliardy, spoločnosť GVM ich získala na necelých 13 miliár..., 13 mil. Približný odhad škody pre štát 49 359 357 eur. 23. 5. 2008 vyšiel článok: SDKÚ zaujíma Veriteľ. 22-miliónový zostatok po likvidácii štátneho podniku bol premrhaný pochybnými spôsobmi u firiem blízkych vláde, 12-tisíc..., 12 700-tisíc škoda. 12. 8. 2008: Sociálne podniky spája SMER. Sociálne podniky nezamestnaným veľmi nepomáhali, no ľuďom blízkym SMER-u áno. Škoda pre štát: 11 300-tisíc eur. 22. 11. 2008 vyšiel článok: Tipos zaplatil 2 mld. českému podnikateľovi. Kauza Tipos: Slovensko poslalo schránkovej firme neodôvodnene vyše 16 mil. eur. Škoda pre štát: 16 100-tisíc eur. Ďalší, 3. 12. 2008: Ďalší kšeft SNS: Horúci vzduch. Kvôli emisnej kauze Slovensko prišlo zhru..., o zhruba o 70 mil. eur, keď kvóty predalo približne o polovicu lacnejšie ako Česko a Ukrajina. Škoda pre štát: 70 mil. eur. 11. 3. 2009 vyšiel článok: Janušek: logá za 260-tisíc eur sú v poriadku. Ministerstvá vtedy nakrú..., nakúpili predražené logá, štát prišiel o 260-tisíc eur. Dve kvalitatítvne rovnaké logá. Jedno si objednalo ministerstvo hospodárstva na propagovanie svojho Operačného programu Konkurencieschopnosť a hospodársky rast. Zaplatilo zaň 50-tisíc korún. Druhé si objednalo ministerstvo výstavby a zaplatilo zaň 2,5 mil. korún. Škoda pre štát: 206-tisíc eur. 8. 8. 2009 vyšiel článok: Posledný kšeft v Spoločnej zdravotnej poisťovni. Softvér za 2,6 mil. eur. Vláda chcela investovať do nového informačného systému skoro 3 mil., aj keď už o pár mesiacov nebude potrebný. Škoda pre štát: 2 655 513 eur. 19. 8. 2009 vyšiel článok: Fico zvažuje pre ďalšiu kauzu odvolanie Turského z SNS. Zo súťaže na odstraňovanie popolčeka boli odstránené lacnejšie ponuky. Štát zaplatí o 27 mil. eur viac. Toto bola aj škoda pre štát. 7. 9. 2009: Plytvanie: Tendre na záchranky. Ministerstvo zdravotníctva pridelilo licencie na záchranky netransparentne a prišlo tak o 23 mil. eur. Škoda pre štát: 23 240-tisíc. 17. 9. 2009: Vojaci dostali miliónové vysielačky. Sú ako hračky. Firma blízka SMER-u predala vojsku za 18 mil. vysielačky, ktoré nemožno použiť v ostrom boji, 17 920-tisíc eur škoda pre štát. 25. 9. 2009 vyšiel článok: Unimedia získala od rezortu dopravy zákazku za 20 mil. eur. Ministerstvo sa vyhlo súťaži, pridelilo blízkej firme zákazku za 20 mil. Rokovacie konanie bolo zrealizované bez zverejnenia. Škoda pre štát bola vtedy 6 670 000 eur. 30. 9. 2009: Drogy riešia známi SMER-u. Ministerstvo práce dalo vtedy desiatky tisíc eur neaktívnej neziskovke jednej z poslankýň SMER-u. Škoda pre štát: 33 190 eur. 11. 10. 2009: Belousovová pripustila chybu pri vypisovaní nástenkového tentra. Tender bol zverejnený len na nástenke, Slovensko prišlo minimálne o 11 mil. eur. Škoda pre štát: 11 670-tisíc. 15. 9. 2009: Pri biznise so Širokým Jahnátek na zákon nehľadí. Ministerstvo hospodárstva pri obchodovaní so spriaznenou firmou porušuje zákony. Najvyšší kontrolný úrad navyše zistil, že od neho nakúpil viac tovaru, ako bolo dohodnuté. Škoda pre štát: 663 878 eur. 3. 12. 2009: Fond klamal o pozemkoch. Pre machinácie s pozemkami v prospech firmy člena SMER-u štát prišiel o zhruba 17 mil. eur. Škoda pre štát: 16 596 959 eur. O tieto peniaze ľudia prišli. 21. 5. 2010 článok: Mecenáši SMER-u o peniazoch hovoriť nechcú. Bratislavský hrad rekonštruovala Širokého firma, rekonštrukcia sa predražila trojnásobne. Z pôvodných 39 mil. eur sa vyšplhala na viac ako 120 mil. eur. Približný odhad škody: 43 152 095 eur ukradli ľuďom. 7. 9. 2010: Tomanová si privyrábala na projektoch z eurofondov. Na ministerstve práce si platili aj za to, že sa rozprávali sami so sebou. Za prácu na Národnom projekte Centrum sociálneho dialógu mala Tomanová dostať skoro 60-tisíc eur, jej štátna tajomníčka Kršíková mala zarobiť viac ako 77-tisíc. Ľuďom vznikla škoda 177 112 eur. A skončila vo vačku smerákov. 29. 9. 2010: Mýtny tender vyjde draho. Mýtny tender vyhrali schránkové firmy, lacnejšie ponuky boli zo súťaže vylúčené. Ľudia prišli o 380 169 953 eur. 4. 10. 2010 vyšiel článok: Fond národného majetku pripravil štát o milióny. Kauza Gemerský mlyn – Fond národného majetku pripravil štát o 4,8 mil. eur. O toľkoto vtedy ľudia prišli. 6. 9. 2010: Tunel v agentúre môže vyjsť na 50 mil. Agentúra na podporu podnikania nezákonne rozdelila spriazneným firmám 13,5 mil. eur. Škoda pre štát: 4 050-tisíc. eur. 12. 10. 2010: Z barmanov mali byť vizážisti za eurofondy. Ministerstvo práce schválilo stovky tisíc eur na bezvýznamné projekty. Škoda alebo peniaze, o ktoré ľudia prišli, ktoré mohli ísť inam: 680-tisíc eur. 2. 9. 2011: Rozdeľovanie licencií pre slnečné elektrárne. Licencie pre solárne elektrárne boli prerozdelené netransparentne, zarobili ľudia blízki vláde. Úrad pre reguláciu sieťových odvetví určil cenu za elektrinu vyrábanú zo slnečnej energie o 10-násobne viac, ako je súčas..., súčasná trhová cena alebo hodnota elektriny. Ľudia prišli o 53 110 270 eur. 3. 9. 2011, niekedy stíhajú aj dve kauzy za deň: Nákup sanitiek: Obstarávanie sanitiek bolo predražené a ušité na mieru. Pred štyrmi rokmi nakupovali privátne firmy sanitky za ceny – a štyri roky predtým – za ceny od 80-tisíc eur. V tomto čase chcela dať štátna firma za jednu takmer 143-tisíc. Ľudia vtedy prišli minimálne o 23 899 621 eur. 3. 9. 2011, opäť ten istý deň. Fíha, to sa darilo špeciálne, pozerám, že tu je ich viacej. Počítačový systém pre Všeobecnú zdravotnú poisťovňu, zadlžená poisťovňa vylepšovala počítačový systém za 14 mil. u firmy blízkej SMER-u. Ľudia tak vtedy prišli o 1 394 144 eur. Opäť 3. 9. 2011: Futbalový štadión. Vláda chce stavať štadión za, za dve, za 2 mil. korún, aj keď inde sú štadióny stavané súkromne a lacnejšie, 49 790 878 eur. 3. 9. 2011: Nákup učebníc na ministerstve školstva. Zmanipulované súťaže na nákup učebníc pripravili štát o 900-tisíc, škoda pre ľudí: 896 235 eur. 3. 9. 2011: Výstavba jadrovej elektrárne v Jaslovských Bohuniciach kvôli zmanipulovanému výberu, výberku spoločnosti pre stavbu jadrovej elektrárne štát príde zhruba o štvrť miliardy, dvesto... (Reakcia predkladateľa, ktorý pristúpil k rečníčke.) Ja viem. Môžte ma, môžte ma nechať, ja to viem. Dobre, 249 983 403 eur. 3. 9. 2011: Podpora pre Kubínsku hoľu. Firma blízka SMER-u dostala 3-miliónovú dotáciu len po troch dňoch od vzniku, škoda pre ľudí: 3 319 391 eur. 3. 9. opäť: Rašiho reklama. Ministerstvo zdravotníctva chce v čase krízy zlepšovať svoj imidž za 8 mil., škoda pre ľudí: 790 015 eur. 3. 9. 2011: Ikores stavia bez súťaže. Firma blízka SMER-u získava na bratislavskom letisku zákazky bez súťaže 2 091 216 eur. 3. 9.: Auto ministerky práce do Portugalska. Ministerka si nechala poslať auto aj so šoférom do Portugalska, aj keď tam sama letela a v Portugalsku mala k dispozícii iné auto. Škoda pre ľudí: 3 319 eur. Mám už len minútu do konca, a keďže viem, čo to tu páni riešili, aké dátumy, my sme spísali úplne všetky kauzy, úplne všetky kauzy s tým, že bez ohľadu na termín a dátum, ako vidíte, vystupujú tam vo veľkom vaši ľudia. Ja nechcem tvrdiť, že, že ostatní alebo niekto iný je bezchybný, ale čo tvrdím, že vy ste jedna chobotnica, ktorou je prerastený tento štát. A všetky tie kauzy o tom hovoria. Je potrebné sa vás zbaviť.